મુંબઇને દેશની આર્થિક રાજધાની તો માનવામાં આવે જ છે, સાથે જ તે વિવિધ પ્રકારની દેશી અને વિદેશી ગુનાખોરીનું કેન્દ્ર પણ માનવામાં આવે છે. દેશ-વિદેશમાં વિસ્તરેલા કાળાધંધાઓના શહેનશાહ ગણાતા એવા દાઉદ ઇબ્રાહિમ, છોટા રાજન, છોટા શકીલ વગેરે મુંબઇની જ દેન છે. મુંબઇ પર રાજ કરવાનું સપનું અને તેના કારણે વિવિધ માફિયાઓ વચ્ચે છેડાયેલી ગેન્ગવોર તેમજ એન્કાઉન્ટર એક સમયે મુંબઇની ઓળખ બની ગયા હતા પણ તમને જાણીને નવાઇ લાગશે કે છેલ્લાં પાંચ-સાત વર્ષોમાં ગેન્ગસ્ટરોની ગોળીઓથી કોઇની હત્યા નથી થઇ અને ના તો કોઇ એન્કાઉન્ટર થયા છે. માત્ર મુંબઇ જ નહીં પણ દેશના મોટાભાગના શહેરોમાં રસ્તાઓ પર થતી જાનલેવા અથડામણો અને ખૂની ખેલ હવે પ્રમાણમાં ઓછા થયા છે. ખંડણી માગવાના પ્રમાણમાં પણ ઘટાડો થયો છે. હવે કોઇ નાના-મોટા અપવાદને બાદ કરતાં કોઇને અંડરવર્લ્ડની ધમકીઓ નથી મળતી. તો હવે આ બધું જોયા, અનુભવ્યા અને વાંચ્યા પછી એમ માનવું જોઇએ કે ગુનાખોરીના પ્રમાણમાં ઘટાડો થયો છે. ગુનેગારો સુધરી ગયા છે. તો એનો જવાબ છે – ના. બિલકુલ નહીં. એનો સીધો અર્થ એ છે કે ગુનાખોરીના પ્રમાણમાં ઘટાડો નથી આવ્યો પણ તેની પેટર્નમાં બદલાવ આવ્યો છે અને દિવસે ને દિવસે બદલાઇ રહી છે.